Drie vas ná ‘huurmoord’ op onderwyserArgieffoto Drie persone van Burgersfort in Limpopo is in hegtenis geneem in verband met die beweerde huurmoord op ŉ hoërskoolonderwyser van dié provinsie. Lt.kol. Moatshe Ngoepe, woordvoerder van die polisie, sê Daniel Ramaipadi (53) is op 22 Julie vanjaar by sy huis in die Ga-Motodi-nedersetting buite Burgersfort vermoor. Volgens Ngoepe het ŉ onbekende aantal verdagtes Ramaipadi, ŉ voormalige departementshoof, by sy huis doodgeskiet, sy motor gesteel en toe van die toneel gevlug. Die polisie het die voertuig enkele dae later ŉ kort afstand weg van die nedersetting opgespoor. Ngoepe sê ŉ spesiale taakspan is daarna aangestel om die ondersoek te behartig waarna Vuyela Glenrose Ramaepadi (37), die oorledene se vrou, haar kêrel (42) en die beweerde huurmoordenaar (34) in hegtenis geneem is. “Die provinsiale taakspan, die ondersoekbeamptes en die misdaadintelligensie-eenheid het daarin geslaag om dié baie gekompliseerde moordsaak op te los. Die ondersoekspanne is oortuig die voorval hou verband met ŉ huishoudelike geskil,” sê hy. Ngoepe sê die polisie ondersoek die moontlikheid dat Ramaipadi se vrou en haar kêrel saamgesweer het om hom te laat vermoor. Vuyela het Woensdag op aanklag van moord in die Praktiseer-landdroshof in Limpopo verskyn. Sy is borgtog geweier en kan weer op 13 Desember ŉ formele borgtogaansoek voor die hof bring. Ngoepe sê die ander twee verdagtes sal Donderdag voor die Praktiseer-landdroshof verskyn. Genl.maj. Bafana Linda, waarnemende provinsiale polisiekommissaris, het die taakspan geloof dat hulle dié moordsaak in “ŉ kort tydperk” kon oplos. Hy sê hy hoop die inhegtenisneming van dié verdagtes kan ŉ mate van vrede vir Ramaipadi se familie bring.